Kada bi postojao samo jedan jedini dan u godini kada bi bilo primjereno privoditi ljude osumnjičene da su pokrali hrvatsku državu, kada bi postojala samo jedna jedina noć koju bi oni trebali prespavati u ćeliji, oni za koje se sumnja da su hrvatskoj državi utajili desetke milijuna kuna poreza, onda bi to sasvim sigurno taj dan trebao biti danas - 18. studeni

Nakon što je član Izvršnog odbora HNS-a Ante Kulušić izjavio kako smatra da je sramota da se na "današnji dan, dan Vukovara radi ovakav spektakl" - još jednom smo čuli dobar razlog zašto se i danas ne bi smjelo hapsiti ljude osumnjičene za teški kriminal. Jer je obljetnica pada Vukovara pa to kao, nije primjereno.

Zadnji put kada se tako privodilo moglo se čuti da to nije primjereno jer će uskoro parlamentarni izbori. Predzadnji put kad se nekog drugog privodilo nije bilo primjereno jer su bili predsjednički. Sutra neće biti primjereno jer će Božić i Nova godina, pa nije primjereno da Uskok dobrim ljudima kvari blagdane. Nezgodno je hapsiti i nedjeljom, dan je to kada ljudi trebaju biti u Crkvi, a ne u Remetincu. U godini uglavnom ima jako mnogo dana kada bi uvijek netko mogao reći da privođenje osumnjičenih kriminalaca nije primjereno.

Sadržaj se nastavlja...

Ali kada bi postojao samo jedan jedini dan u godini kada bi bilo primjereno privoditi ljude osumnjičene da su pokrali hrvatsku državu, kada bi postojala samo jedna jedina noć koju bi oni trebali prespavati u ćeliji, oni za koje se sumnja da su hrvatskoj državi utajili desetke milijuna kuna poreza, onda bi to sasvim sigurno taj dan trebao biti danas - 18. studeni.

I to baš zato što je to dan kada se prisjećamo onih koji su poginuli za tu istu državu, dan koji se u stvaranju te iste države pretvorio u njihovu zadnju noć. Pa ako se i pokaže da su svi ti tajkuni i milijuneri stasali na hrvatskoj državi nevini kao jaganjci već sama bezobraznost da se oni i njihovi financijski, medijski i politički ljubavnici usude poistovjetiti s vukovarskim žrtvama, zaslužuje bar jednu jedinu besanu noć u hladnoj ćeliji.

Jer možda bi onda i svi oni na vukovarskom groblju večeras mogli mirnije spavati.